謝孫奉職惠胡德墨
作者：陳師道
朝代：宋

paragraphs: 奚李風流盡，法傳外諸孫。
常山陳贍子，懷抱自高攑。
孰云勝潘翁，惟眉山公言。
四海未盡試，一變歸九原。
胡郎少年子，外家典刑存。
一點落髹漆，重價壓璵璠。
孫侯磊落人，情義久益惇。
解囊贈玄圭，孰知師白猿。
我資不解書，下筆輒自喛。
良寶不受辱，默默面稱冤。